L’obra de teatre documental ‘Pichanga’ arriba al Casal Jove este dissabte
12 de febrer 2019

![](/media/tp1hvxcs/086_c_pichanga.jpg)  
  

La companyia de teatre xilena La Criatura arriba al Casal Jove del Port de Sagunt el proper dissabte, 16 de febrer, per a posar en escena l’obra de teatre documental _Pichanga_, la història d’un jove actor dels barris de la perifèria de Santiago, durant els anys posteriors a la dictadura del general Augusto Pinochet. L’entrada a esta obra per a adults serà gratuïta fins a completar l’aforament.

  

_Pichanga_ parla de la generació que va nàixer quan va acabar la dictadura a partir de la vida de Cristian, un jove que com molts va voler ser un geni quan era menut, però la vida el va portar a canviar els camps de futbol per barricades i més tard per les taules del teatre. El jove passarà de jugar a futbol  pels carrers de Santiago amb els seus amics d’infantesa a prendre els carrers amb barricades en 2011, com a estudiant de teatre i com un actor més del Movimiento Estudiantil Chileno que va donar la volta al món.

  

A partir d’este relat, el muntatge interroga el futbol com a fenomen de masses des de diverses mirades: com el somni que té tot xiquet; com a espectacle tant des de la bellesa del seu joc com, des de la seua mercantilització; com a negoci, així com des del punt de vista polític de pa i circ en el món contemporani.

  

Davall la direcció de Manuel Ortiz, l’actor Cristian López interpreta durant els 55 minuts que dura l’obra al jove futbolista i intèrpret xilè en una producció d’Andrea Vera, amb música de Jaime Mora i disseny propi de La Criatura.

*   [](http://www.facebook.com/sharer.php?u=https://aytosagunto.es/va/actualitat/l-obra-de-teatre-documental-pichanga-arriba-al-casal-jove-este-dissabte/ "Facebook")
*   [](http://twitter.com/share?url=https://aytosagunto.es/va/actualitat/l-obra-de-teatre-documental-pichanga-arriba-al-casal-jove-este-dissabte/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-obra-de-teatre-documental-pichanga-arriba-al-casal-jove-este-dissabte/ "Linked In")
*   [](mailto:?body=https://aytosagunto.es/va/actualitat/l-obra-de-teatre-documental-pichanga-arriba-al-casal-jove-este-dissabte/)